钦定古今图书集成/理学汇编/学行典/第051卷 > 《自诚而明谓之性赋》宋·范仲淹
## 钦定古今图书集成/理学汇编/学行典/第051卷 > 《自诚而明谓之性赋》宋·范仲淹

圣人生禀正命，动由至诚，发圣德而非习，本天性以
惟明。生而神灵，实降五行之秀；发于事业，克宣三代
之英。稽《中庸》之有云，仰上圣之莫越。性以诚著，德由
明发，其诚也感于乾坤，其明也配乎日月。我生既异，
初郁郁而有融；我性在斯，终存存而不竭。上智不移，
无为而为。蕴彼精醇之志，发为濬哲之资。文王之德
之纯，既由天启；周公之才之美，亦自生知。故得冠乎
人伦，立乎圣域。所以见至矣之性，所以成自然之识。
究其本也，盖锺纯粹之精；及其显焉，乃著文明之德。
岂不以“自诚而明者，生而非常；自明而诚”者，学而有
方；生而德者，实兹睿圣；学而及者，惟彼贤良。颜生则
自明而臻，谓贤人而可拟；夫子则自诚而至，与天道
而弥彰。若然，则诚之道也既如此，明之道也又如彼。
盖殊途而同致，亦相须而成理。发乎仁义，遂使跂而
及之，著乎圣神，所谓诚则明矣。且夫明乃诚之表，诚
乃明之先。存乎诚而正性既立，贯乎明而盛德迺宣。
有感必通，始料乎在心为志，不求而得，终知乎受命
于天。大矣哉！考彼《格言》，见兹元圣。施为可睹于君德，
动静必遵于天命。由至诚而达至明，是为圣人之性。